Source: https://e-ugyintezes.birosag.hu/kalkulator
Timestamp: 2018-11-17 04:30:39+00:00

Document:
Eljárás időtartam kalkulátor - Elektronikus ügyintézési portál
Az eljárási időtartam kalkulátor által meghatározott eredmény a bíróságokon az adott ügytárgyban az előző naptári évben legalább 6 db ítélettel befejezett ügy statisztikai szabályok szerint számított átlagos befejezési időtartamát mutatja tájékoztató jelleggel. A perek eljárási időtartamát a kezdőiratnak (keresetlevél, szóbeli keresetről felvett jegyzőkönyv, fizetési meghagyás alapján indult eljárásban a közjegyzőtől érkezett aktanyomat stb.) a bírósághoz érkezése napjától kell számítani. A pertartam számítása során figyelmen kívül hagyandó a felfüggesztés, félbeszakadás, szünetelés ideje, tovább a perújítás, felülvizsgálat folytán újraindult ügyekben az alapeljárás időtartama. Amennyiben a bevitt adatok pontatlanok, például a jogviszony helytelenül kerül meghatározásra, úgy a kalkulátor által kiszámított eredmény is helytelen (például ingó kiadása iránti per, melyről az alperes ellenkérelme folytán kiderül, hogy az ingóság a házastársi vagy élettársi közös vagyonhoz tartozik, így a házastársi, élettársi közös vagyont meg kell osztani).
A pertartam az alábbi egy vagy több ok fennállta esetén akár lényegesen módosulhat, de az alábbi felsorolás nem teljes körű.
A peres eljárás időtartama függ a felek, a meghallgatni kért tanúk, kirendelendő szakértők számától.
A peres eljárás időtartama nagymértékben függ az alperes által előterjesztett védekezéstől, ellenkérelemtől, viszontkeresettől, beszámítási kifogástól (például a felperes keresetéből az elmaradt vállalkozói díj megfizetését kéri, az alperes kifogásként hibás teljesítésre vagy szerződés érvénytelenségére hivatkozik).
A peres eljárás időtartamát növelik, az alábbi esetek:
Kérelmek, nyilatkozatok, bizonyítékok előterjesztésének elhúzódása (Pp. 3.§).
Amennyiben tolmácsot kell kirendelni, az iratok fordítását kell elrendelni (Pp. 6.§ (3) bekezdés).
Az ügyész perbeli részvételét megalapozó körülmények a per folyamán állnak be, az ügyészi fellépés törvényi feltételéről az ügyészt értesíti a bíróság (Pp. 9.§ (2) bekezdés).
A bíró kizárását megalapozó ok esetén, bíró kizárása iránti kérelem előterjesztése esetén (Pp. 13.§).
Amennyiben az eljárás folyamán válik megállapíthatóvá, hogy a bíróságnak nincs hatásköre, illetékessége az ügyben.
Amennyiben a pertárgyérték egyértelműen nem állapítható meg és annak bíróság általi meghatározása szükséges (Pp. 26.§).
A keresetfelemelés esete.
Ha a keresetlevélből nem állapítható meg egyértelműen a bíróság hatásköre, illetékessége.
Ha az alperes az első tárgyaláson kéri a jogszabályi feltételek fennállása esetén az ügy áttételét a munkahelye szerint illetékes bírósághoz (Pp. 29.§ (3) bekezdés).
Amennyiben az ismeretlen helyen tartózkodó alperes belföldi lakóhelye ismertté válik és kéri az elsőfokú bíróság előtt azt követően tartott első tárgyaláson az ügy áttételét a lakóhelye szerint illetékes bírósághoz (Pp. 29.§ (4) bekezdés).
Ha a bíróság illetékességét vagylagos illetékességre alapítják és ennek megállapítása az iratokból egyértelműen nem derül ki (Pp. 32.§, Pp. 34.§ (2) bekezdés), például gyermek lakóhelyének megállapítása.
Alávetéses illetékesség esetén a kikötés az általános szerződési feltételek között szerepel és az alperes legkésőbb az első tárgyaláson kéri a per áttételét a Pp. 29.§, 40.§ szerinti bírósághoz.
Alávetéses illetékességi kikötés érvényességének vizsgálata szükséges (Pp. 41.§).
Ha a teljesítendő bírói cselekményeket megkeresés útján kell teljesíteni.
Hatásköri vagy illetékességi összeütközés esetén (Pp. 45.§).
A felek perbeli jog- és cselekvőképességének vizsgálata szükséges (Pp. 50.§).
A peres felek nagy száma.
Perbehívás esetén, jogutódlás esetén Pp. 58.§, Pp. 61.§.
Ha a felperes a pert nem az ellen indította meg, akivel szemben az igény érvényesíthető, az elsőfokú bíróság a felperes kérelmére az alperest a perből elbocsátja (Pp. 64.§ (2) bekezdés).
Meghatalmazás hivatalból történő vizsgálata esetén.
Ha a jogi képviselet kötelező és a bíróságnak hiánypótlás keretében fel kell hívnia a felet jogi képviselő meghatalmazására (Pp. 73/b §).
Ismeretlen helyen tartózkodó alperes, „ismeretlenségének” igazolása, ügygondnoki díj előlegezése, hirdetményi idézés (Pp. 74. §, Pp. 101. § (1)-(2) bekezdés).
A gyermek tartása, elhelyezése, illetőleg a szüléssel kapcsolatos követelések iránti, továbbá az apaság és a származás megállapítására irányuló egyéb perekben az ismeretlen helyen lévő alperes, anya, illetve gyermek felkutatása (Pp. 96. § (4) bekezdés).
Külföldre történő kézbesítés és fordítás, tolmácsolás (1393/2007. EK rendelet, kétoldalú megállapodások, 8001/2001. (II.4.) IM tájékoztató 14. pont, 1393/2007/EK rendelet III/8. cikk, Pp. 6. § (1)-(2) bekezdés, Pp. 100. § (1) bekezdés, Pp. 184. § (1) bekezdés).
Külföldi alperes per- és jogképességének igazolása (elsősorban kötelmi-gazdasági ügyekben Pp. 48-50. §).
Joghatósági problémák, az EU jog alkalmazásának szükségessége, magyar jogtól eltérő alkalmazandó jog (2201/2013. EK rendelet, 44/2001. EK rendelet).
Teljes és részleges költségmentesség, illetékfeljegyzési jog, ezen kérelmek hiánypótlása (6/1986. (VI.26.) IM rendelet 6. § (1)-(2) bekezdés, Pp. 84. § (1)-(3) bekezdés, 85. § (1) bekezdés, Itv. 60. § (1)-(2) bekezdés), vagy amennyiben a határozattal szemben fellebbezést terjesztettek elő.
Pertársaság felperesi és alperesi oldalon, beavatkozás, jogutódlás, kötelező perben állás (Pp. 51-56. §, Pp. 61-65. §).
Több kereseti kérelem (keresethalmazat), nagy terjedelmű keresetek, több jogcím és bonyolult tényállás.
Nagy mennyiségű peranyag.
Amennyiben a bizonyítási eljárással járó költségek előlegezése szükséges.
Amennyiben az engedélyezett költségmentesség visszavonásáról határoz a bíróság és a költségeket ezáltal a félnek előlegeznie kell (Pp. 68.§ (1) bekezdés).
Amennyiben a külföldi felperest a bíróság perköltség-biztosíték adására kötelezi.
Amennyiben az illetékesség hiánya miatt áttételre kerül sor.
Amennyiben a bíróságnak hiánypótlást kell elrendelnie (Pp. 95. §).
Amennyiben a hivatalos iratok kézbesítésére nem szabályszerűen került sor és emiatt a kézbesítést meg kell ismételni.
Amennyiben a kézbesítés időpontja kézbesítési vélelem útján állapítható meg, vagy a kézbesítési vélelem megdől (Pp. 99/A §).
Amennyiben az iratot külföldre kell kézbesíteni.
Ha kézbesítési megbízott igénybevételére kell felhívni a felet (Pp. 100/A §).
Amennyiben hirdetményi kézbesítés válik szükségessé, illetve amennyiben hirdetményi kézbesítés történt és az azt követő eljárás érvénytelen.
Amennyiben valamelyik fél részére külföldre kell az iratokat kézbesíteni, illetőleg külföldről kell a felet idézni.
Amennyiben a fél vagy a szakértő határidő-hosszabbítást kért és kapott.
Amennyiben a fél igazolási kérelmet terjesztett elő, különösen amennyiben a bíróság annak helyt ad.
Amennyiben az eljárás félbeszakad.
Az eljárás elhúzódása miatt ismételten alaptalanul beterjesztett kifogás miatt (Pp. 114/A §).
Amennyiben a keresetlevelet hiánypótlásra vissza kell adni.
Amennyiben más bíróságtól, hatóságtól vagy szervezettől irat beszerzése indokolt.
Amennyiben a bírósághoz benyújtott irat minősített adatot tartalmaz és a bíróságnak a minősítőt a megismerési engedély beszerzése végett meg kell keresnie.
Amennyiben a félnek, képviselőjének, tanúnak vagy szakértőnek az állapota, vagy megjelenése miatt a bíróság elrendelte a kiutasítását és felhívta a felet, hogy a képviseletéről a kitűzött határidő alatt gondoskodjék. Ha pedig a fél képviselőjét utasította ki, felhívja a felet, hogy a tárgyaláson személyesen jelenjék meg vagy új képviselőről gondoskodjék.
Amennyiben áttétel elrendelésének van helye.
Amennyiben az idézés, kézbesítés nem szabályszerű.
Amennyiben a tárgyalás határnapjáig a fél idézésére vonatkozó kézbesítési bizonyítvány (tértivevény) nem érkezett vissza.
Ha a fél nevében megjelent meghatalmazott vagy törvényes képviselő a képviseleti jogát, illetőleg a per viteléhez szükséges felhatalmazását nem igazolja, a fél nevében megjelent személyt megfelelő határidő kitűzésével fel kell hívni a meghatalmazás, a képviseleti jog vagy a per viteléhez szükséges felhatalmazás igazolására.
Az eljárás szünetelése esetén.
Ha a tényállás az első tárgyaláson nem deríthető ki (Pp. 141.§ (1) bekezdés).
Amennyiben a bíróság írásbeli előkészítést rendel el.
Amennyiben a per eldöntéséhez tanúk meghallgatása szükséges, illetve a feleket személyes megjelenési kötelezettséggel kell idézni, illetve iratokat kell beszerezni.
Kereset, viszontkereset megváltoztatása esetén.
Viszontkereset, beszámítási kifogás előterjesztése esetén.
Közvetítői eljárás igénybevétele esetén.
Amennyiben a felek közösen kérik a tárgyalás elhalasztását.
Amennyiben a tárgyalást el kell halasztani, mert a keresetet az alperessel nem vagy nem idejében közölték, vagy a felperes a keresetét a tárgyaláson megváltoztatta, vagy valamely más kérelmét lényegesen módosította és ezzel összefüggésben az ellenkérelem előterjesztésére az alperesnek megfelelő időt kell biztosítani (Pp. 151.§ (1) bek.).
Amennyiben a bíróság fontos okból hivatalból a tárgyalást elhalasztja.
Amennyiben a bíróság a per tárgyalását felfüggesztette (Pp. 152., 155/c §).
Amennyiben a tényállás megállapításához, az ügy eldöntéséhez nagy terjedelmű bizonyítás lefolytatása szükséges (több tanú meghallgatása, egy vagy több szakértői vélemény beszerzése, okiratok beszerzése).
Ha a tanú a fél által bejelentett adatok téves volta miatt nem volt megidézhető.
Ha a tanú meghallgatását megelőzően jogszabályban meghatározott titoktartás alóli felmentést megadó hozzájárulást kell beszerezni.
Amennyiben a tanú az azonosításához szükséges iratokat nem hozza magával, illetőleg a bíróság felhívása ellenére a birtokában lévő iratokat nem mutatja be.
Amennyiben a különböző időpontokban meghallgatott tanúk tanúvallomásai ellentmondásának feloldása érdekében a tanúk szembesítése válik szükségessé.
Amennyiben a tanú a tárgyaláson nem tud megjelenni és igazolási kérelmet terjeszt elő, illetve amennyiben a tanút jogszabályban meghatározott esetben a lakásán, illetőleg a tartózkodási helyén kell kihallgatni.
Amennyiben a szakértő várható költségeiről előzetes munkaterv készítése szükséges. (Pp. 175.§)
Szakértő kizárása iránti indítvány előterjesztése esetén.
Amennyiben az írásban benyújtott szakvéleményt követően a szakértő meghallgatása, a szakvélemény kiegészítése, esetleg más szakértő (k) kirendelése, meghallgatása, majd a szakértői vélemények közötti ellentmondás feloldása válik szükségessé
Amennyiben a szakértő a szakvélemény előterjesztésére megadott határidő meghosszabbítását kéri (Pp. 104. § (1) bekezdés). Például: A szakértői vélemény elkészítésének akadálya lehet objektív tényező (pl. időjárás), amikor több hónapot is várni kell a szakértői vélemény elkészítéséhez. A szakértők leterheltségükre hivatkozással is több esetben kérnek határidő hosszabbítást. A szakértői vélemény előterjesztéséhez hatóságoktól különböző adatközlésre van szükség, a hatóságok az adatközlésnek esetenként késedelmesen vagy csak többszöri felszólításra tesznek eleget.
Amennyiben jelnyelvi tolmács kirendelése szükséges, illetőleg amennyiben a Pp. 184.§ (2) bekezdése alapján a kihallgatás helyett írásban kell nyilatkoztatni a hallássérült vagy beszédfogyatékos személyt.
Amennyiben a tanú, a szakértő idézés ellenére a tárgyaláson nem jelenik meg vagy engedély nélkül eltávozik, vagy a szakértő a véleménynyilvánítással késlekedik.
Amennyiben a bíróság a tanú vagy a szakértő elővezetését rendeli el.
Amennyiben helyszíni szemle tartása szükséges.
bíróság határozatával szemben fellebbezést terj Amennyiben okirat beszerzése iránt kell intézkedni.
Amennyiben az okirat tartalma üzleti titoknak vagy hivatásbeli titoknak minősül és a bíróságnak a titoktartás alóli felmentés megadására megkeresést kell kiadni.
Amennyiben az okirattal, magánokirattal, közokirattal szemben ellenbizonyítást terjesztenek elő.
Amennyiben a bizonyítást külföldi államban kell lefolytatni (Pp. 204.§).
Amennyiben a Magyar Állam által kötött nemzetközi megállapodás vagy viszonossági gyakorlat hiányában a bíróság a félnek kérelmére határidőt szab arra, hogy a bizonyítás lefolytatásáról a külföldi állam jogszabályainak megfelelő és a szükséghez képest felülhitelesített közokiratot mutasson be.
Amennyiben a bíróság közbenső ítéletet hoz.
Amennyiben a bíróság határozatával szemben fellebbezést terjesztenek elő.
Amennyiben az elsőfokú bíróság határozatát fellebbezés vagy felülvizsgálati kérelem folytán hatályon kívül helyezik.
Amennyiben a bíróság először a perújítás megengedhetősége körében tart tárgyalást és hoz döntést.
A házassági perben, amennyiben a házasság felbontása közös megegyezéssel történik, vitássá válik a gyermekelhelyezés, gyermektartásdíj, kapcsolattartás, lakáshasználat, házastársi tartásdíj, illetve házastársi közös vagyon iránti igényt terjesztenek elő.
Ha a bíróság az érvénytelenítés, illetőleg a bontó kereset és a házassági vagyonjogi kereset felől külön határoz, részítéletet hoz.
Apasági és származás megállapítása iránti egyéb perben, ha a bíróság szakértői bizonyítást rendel el.
Apasági és származás megállapítása iránti egyéb perben, ha az érdekelt a kijelölt szakértőnél nem jelenik meg, illetve a vizsgálatot vagy a vérvételt nem engedi meg, illetve amennyiben a törvényes képviselő a kiskorú gyermeket a vizsgálatot vérvétel végett nem állítja elő, vagy a vizsgálatot, illetve a vérvételt nem engedi meg.
Ha a vértulajdonsági vizsgálat azon személy apaságának megállapítását alapozza meg, akit a jogszabály értelmében a fél jogállása illet meg és a felperes e személyt perbevonja, egyidejűleg az eredeti alperest a perből elbocsátja.
Gondnokság alá helyezési perben, amennyiben a személyes megjelenésre idézett alperes a tárgyaláson nem jelenik meg, illetve a szakértői vizsgálaton nem jelenik meg.
Családjogi tárgyú perekben – a per speciális tárgyánál fogva – a perindítás után bekövetkezhetnek olyan tények, körülmények, amelyek további bizonyítást tesznek szükségesség, ezzel szükségképpen késleltetve az eljárás befejezését. Pl. tartási perben a tartásra kötelezett fél munkahely-vesztése, egyéb okból bekövetkezett lényeges jövedelemváltozása a per tartama alatt; gyermekelhelyezés iránti perben a per tartama alatt létesített élettársi kapcsolat, újabb gyermek születése, lakóhely-változtatás, stb.
Közigazgatási perben, ha az elsőfokú határozatot hozó szervnél határidőben benyújtotta a fél a keresetlevelet, azonban a keresetlevél és az ügy iratai a felterjesztésre és továbbításra nyitva álló határidő alatt a bírósághoz nem érkezett meg.
Közigazgatási perben, amennyiben a bíróság hivatalból bizonyítást rendel el.
A közigazgatási per, amennyiben tárgyaláson kívül nem bírálható el és azt tárgyaláson kell elbírálni.
Ha a fél az Alkotmánybíróságról szóló törvényben foglaltak szerint alkotmányjogi panaszt terjeszt elő.
Végrehajtás korlátozási, megszüntetési perben megkeresést kell kiadni, és az határidőben nem érkezik vissza.
A végrehajtási záradékkal ellátott okirattal és vele egy tekintet alá eső végrehajtható okirattal elrendelt végrehajtás megszüntetése és korlátozása iránti perben, amennyiben a követelés érvényes létrejöttét vitatják, illetőleg azt állítják, hogy a követelés egészben vagy részben megszűnt, és nagy terjedelmű tanúbizonyítást kell lefolytatni, illetve szakértőt kell kirendelni (ez utóbbi, az elszámolás helyességének ellenőrzése, a szakértő kirendelése a végrehajtási lappal, illetve azzal egy tekintet alá eső végrehajtható okiratok esetére is érvényes).
Végrehajtási igényperben, amennyiben házastársi közös vagyonhoz tartozó vagyontárgyak a vitatottak és a vagyonmérleget fel kell állítani.
A teljesítésigazolási szakértői szerv szakvéleményére alapított per esetén, amennyiben a teljesítésigazolási szakértői szerven kívül más szakértő szakvéleményének a beszerzése indokolt.
Kisértékű pereknél, ha a per keresetváltoztatás folytán nem tartozik a kisértékű perek körébe és ezért a pert az általános szabályok szerint kell folytatni.
Valamint, ha a felek a közösen előterjesztett kérelmükben a per általános szabályok szerinti elbírálását kérik.
Kisértékű perek esetén a fél bizonyítási indítványát a jogszabályban meghatározott határidőn túl terjeszti elő, de annak teljesítéséhez az ellenfél hozzájárul.
Kisértékű perben a jogszabályban megadott határidő leteltét követően a keresetváltoztatáshoz, illetve viszontkereset előterjesztéséhez az ellenérdekű fél hozzájárult.
Kisértékű perekben az első tárgyalás után a beszámítási kifogás előterjesztésének jogszabályi feltételei fennállnak.
Az Európai Bíróság előzetes döntéshozatali eljárásának kezdeményezése (Pp. 155/A. §)
Az Alkotmánybíróság eljárásának kezdeményezése, továbbá a Kúria eljárásának a kezdeményezése önkormányzati rendelet felülvizsgálata iránt (Pp. 155/B. §)
Amennyiben a határozat kézbesítése, vagy közlése akadályba ütközik (azokban a perekben ahol nagy a peres felek száma (pl. társasházi perek, közös tulajdoni perek) a kézbesítés nehézségekbe ütközik (a fél elköltözött, időközben elhalálozott), ami a határozat jogerőre emelkedésének időpontját vagy a jogorvoslatra nyitva álló határidőt kitolja).
Az eljárás folyamán a fél bármikor az egész bíróság ellen – akár több esetben is – kizárási bejelentést tehet (Pp. 18. § (2) bekezdés), mikor is a bírók nyilatkozatának beszerzése, az iratok másodfokú bírósághoz történő felterjesztése, a kizárási bejelentés elbírálása jelentős időt vesz igénybe, ami az eljárás befejezését késlelteti.

References: bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 

bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 Bíróság 
 Kúria 
 bíróság